Cuneiform Tablet Kt o/k 100 (AKT 4 56)
Cuneiform tablet, dated to the Old Assyrian Period (ca. 1950-1850 BC).
Genre: debt note
Transliteration:
um-ma i-dí-sú-en₆-ma a-na ša-ki-ma i-a-tí ú ku-lá a-na ku-lá qí-bi₄-ma 2 GÍN KÙ.BABBAR a-na ša-áp-tim ša-a-mì-im a-dí-na-ku-um um-ma a-na-ku-ma ša-a-ma iš-tí a-li-ki-im pá-nim-ma šé-bi₄-lam a-ta mì-ma lá tù-uš-té-bi-lam i-na ša-da-aq-dí a-na-kam aṣ-ba-at-kà-ma um-ma a-ta-ma mì-ma ša-áp-tám lá ub-lam 3 GÍN KÙ.BABBAR a-da-na-ku-um ú ta-at-be-ma i-na lá i-da-i-a ta-ta-lá-ak KÙ.BABBAR-pì iš-tù 3 ša-na-tim a-dí u₄-mì-im a-nim ta-ma-kà-ar a-ḫi a-ta KÙ.BABBAR ú ší-a-ma-tí-šu ṣa-ba-at-ma lu KÙ.BABBAR lu ša-áp-tám a-na ša ki-ma i-a-tí dí-in-ma ku-un-kà-ma šé-bi₄-lá-nim a-na ša ki-ma i-a-tí qí-bi₄-ma a-ḫu-ú-a a-tù-nu iḫ-da-ma ku-lá ṣa-áb-ta-ma KÙ.BABBAR ú ší-a-ma-tí-šu ša-áš-qí-lá-šu-ma šé-bi₄-lá-nim iḫ-da pá-at-ra-am ša a-šur-be-el-a-wa-tim ku-nu-ki-a a-nu-nu na-ší a-ma-kam ma-aḫ-ri-ku-nu a-na a-šùr-be-el-a-wa-tim GÍR a-nu-nu li-dí-šu-um